Rebuig a la sentència de 'La Manada'
El Ple municipal d’abril va començar amb la lectura d’una declaració de la Junta de Portaveus de l’Ajuntament de Santa Perpètua de rebuig a la sentència del judici a La Manada dictada per l’Audiència de Navarra aquest 26 d’abril. La junta de portaveus denuncia el sentit patriarcal de la Justícia amb actes que fomenten la violència institucional i la impunitat de les violències masclistes.
La declaració dels portaveus exigeix la revisió de la sentència de l’Audiència de Navarra amb l’objectiu de que es faci justícia en un cas tant greu com és la violació en grup d’una dona. Exigeix l’abolició del supòsit d’abús sexual del Codi Penal que afavoreix la impunitat dels delictes i atempta contra ls seguretat i els drets de les dones. La Junta de Portaveus de l’Ajuntament de Santa Perpètua reclama el valor de l’expressió afirmativa del consentiment de les dones per mantenir relacions sexuals "Només Sí és sí" si no hi ha consentiment explícit és delicte. I donava suport a les concentracions convocades per les vuit del vespre pels moviments feministes en contra de la sentència judicial de La Manada sota el lema digueu el que digueu, no és un abús, és una violació en grup.
L'alcaldessa, Isabel Garcia, va ser l'encarregada de donar lectura a la declaració de la Junta de Portaveus.
El Ple es va aturar durant quinze minuts a petició del regidor de la CUP per afegir-se a la concentració que tenia lloc a la plaça de la Vila i on es va fer lectura d’un manifest de rebuig a la sentència de La Manada i la declaració de la Junta de Portaveus de l'Ajuntament de Santa Perpètua.